Kommissionens beslutning

af 15. april 2002

om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Den Tjekkiske Republik i førtiltrædelsesperioden

(2002/298/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2,

under henvisning til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2), ændret ved forordning (EF) nr. 2252/2001(3), særlig artikel 3, stk. 2, og

ud fra følgende betragtninger:

(1) I henhold til artikel 4, stk. 5, i Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(4), senest ændret ved forordning (EF) nr. 2500/2001(5), godkendte Kommissionen den 26. oktober 2000 et program for landbrug og udvikling af landdistrikter for Den Tjekkiske Republik ved afgørelse K(2000) 3105 endelig.

(2) Den tjekkiske regering og Kommissionen, der handler på Det Europæiske Fællesskabs vegne, undertegnede den 5. februar 2001 den flerårige finansieringsaftale om de tekniske, juridiske og administrative regler for gennemførelsen af Sapard-programmet.

(3) I henhold til forordning (EF) nr. 1266/1999 kan det krav om forhåndsgodkendelse, der er fastsat i samme forordnings artikel 12, stk. 1, fraviges på grundlag af en analyse i hvert enkelt tilfælde af den nationale og sektorspecifikke kapacitet til at varetage program- eller projektforvaltning, finanskontrolprocedurer og -strukturer vedrørende offentlige finanser. Forordning (EF) nr. 2222/2000 indeholder nærmere regler for, hvordan analyserne skal gennemføres.

(4) Myndighederne i Den Tjekkiske Republik har udpeget Sapard-kontoret til at gennemføre foranstaltningerne vedrørende "investeringer i landbrugsbedrifter", "forbedring af forarbejdningen og afsætningen af landbrugsprodukter og fiskerivarer", "forbedring af strukturerne for kvalitetskontrol af fødevarer og for forbrugerbeskyttelse", "grundforbedring og jordfordeling", "renovering og udvikling af landsbyer og infrastrukturer i landdistrikterne", "udvikling og spredning af økonomiske aktiviteter med henblik på sikring af alternative indtægter" og "teknisk bistand", som defineret i det program for landbrug og udvikling af landdistrikter der blev godkendt ved afgørelse K(2000) 3105 endelig, for Den Tjekkiske Republik. Finansministeriet, Den Nationale Fond, er blevet udpeget til at udøve de finansielle funktioner, der skal udføres i forbindelse med gennemførelsen af Sapard-programmet.

(5) I henhold til forordning (EF) nr. 1266/1999 og forordning (EF) nr. 2222/2000 har Kommissionen analyseret den nationale og sektorspecifikke kapacitet til at varetage program- eller projektforvaltning, finanskontrolprocedurer og -strukturer vedrørende offentlige finanser og fastslået, at Den Tjekkiske Republiks gennemførelse af ovennævnte foranstaltninger er i overensstemmelse med artikel 4-6 og bilaget til forordning (EF) nr. 2222/2000 og minimumskriterierne i bilaget til forordning (EF) nr. 1266/1999.

(6) Sapard-kontoret har opfyldt følgende nøglekriterier for at blive godkendt tilfredsstillende: skriftlige procedurer, adskillelse af opgaver, kontrol før projektgodkendelse og før betaling, betalingsprocedurer, regnskabsprocedurer, edb-sikkerhed, intern revision og, hvor det er relevant, regler om offentlige indkøb.

(7) Den 1. februar 2002 fremlagde de tjekkiske myndigheder en liste over støtteberettigede udgifter i henhold til artikel 4, stk. 1, litra B, i den flerårige finansieringsaftale, og Kommissionen rejste ikke indvendinger mod denne liste.

(8) Finansministeriet, Den Nationale Fond, har opfyldt følgende kriterier tilfredsstillende for de finansielle funktioner, den skal udøve i forbindelse med gennemførelsen af Sapard-programmet for Den Tjekkiske Republik: revisionsspor, finansforvaltning, modtagelse af midler, udbetaling til støttemodtagerne, edb-sikkerhed og intern revision.

(9) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør overlades til Sapard-kontoret og Finansministeriet, Den Nationale Fond, i Den Tjekkiske Republik at forvalte støtten decentralt.

(10) Da Kommissionens kontrol er baseret på et operationelt, men ikke opererende system, er det derfor hensigtsmæssigt foreløbigt at overlade forvaltningen af Sapard-programmet til Sapard-kontoret og Finansministeriet, Den Nationale Fond.

(11) Fuld overdragelse af forvaltningen af Sapard-programmet kan kun overvejes, efter at yderligere kontrol for at sikre, at systemet fungerer tilfredsstillende, er foretaget, og efter at eventuelle henstillinger, som Kommissionen måtte afgive om overdragelse af forvaltningen af støtte til Sapard-kontoret og Finansministeriet, Den Nationale Fond, er fulgt -

VEDTAGET FØLGENDE BESLUTNING:

Artikel 1

Kravet om, at Kommissionen på forhånd skal godkende Den Tjekkiske Republiks udvælgelse af projekter og indgåelse af kontrakter, fraviges hermed.

Artikel 2

Forvaltningen af Sapard-programmet overdrages foreløbigt til:

1. Sapard-kontoret i Den Tjekkiske Republik, Tesnov 17, CZ-117 05 Prag 1, med henblik på gennemførelse af foranstaltninger vedrørende "investeringer i landbrugsbedrifter", "forbedring af forarbejdningen og afsætningen af landbrugsprodukter og fiskerivarer", "forbedring af strukturerne for kvalitetskontrol af fødevarer og for forbrugerbeskyttelse", "grundforbedring og jordfordeling", "renovering og udvikling af landsbyer og infrastrukturer i landdistrikterne", "udvikling og spredning af økonomiske aktiviteter med henblik på sikring af alternative indtægter" og "teknisk bistand" som defineret i det program for landbrug og udvikling af landdistrikter, der blev godkendt ved afgørelse K(2000) 3105 endelig, og

2. Finansministeriet, Den Nationale Fond, Letenska 15, CZ-118 10 Prag 1, der skal udøve de finansielle funktioner, der skal udføres i forbindelse med gennemførelsen af Sapard-programmet for Den Tjekkiske Republik.

Udfærdiget i Bruxelles, den 15. april 2002.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 253 af 7.10.2000, s. 5.

(3) EFT L 304 af 21.11.2001, s. 8.

(4) EFT L 161 af 21.6.1999, s. 87.

(5) EFT L 342 af 27.12.2001, s. 1.